Lars Barfoed (KF), 2004-11-04:
Den konservative erhvervsordfører, fru Carina Christensen, kan ikke være til stede, og derfor skal jeg på hendes vegne udtale følgende på mit partis vegne.
Det er jo ikke længe siden, at konkurrenceloven sidst var til revision, og nu står vi her så igen, både fordi der er kommet nye EU-regler, der kræver tilpasninger til loven, og fordi der er et ønske om at foretage nogle yderligere opstramninger i forhold til at kontrollere dominerende virksomheder eller i hvert fald indhente informationer om deres samhandelsbetingelser.
Vi Konservative er meget optagede af, at vi har en god og effektiv konkurrencelov både til fordel for forbrugerne og til fordel for virksomhederne, for den sammenhæng er der i det, og der skal være den sammenhæng i det, at vi ikke alene sikrer forbrugernes sikkerhed for, at der er konkurrence, men også sikrer, at der virksomhederne imellem er konkurrence af hensyn ikke mindst til de mindre ikkedominerende virksomheder.
Derfor ønsker vi at sikre, at dominerende virksomheder ikke misbruger deres stilling.
I Det Konservative Folkeparti håber vi meget, at vi med dette forslag nu kan få skabt ro omkring konkurrenceloven i en lidt længere periode.
Det er jo ikke holdbart i længden, hvis vi alt for ofte går ind og ændrer på denne lov, som jo er en af erhvervslivets grundlove.
Når det er sagt, så er vi meget godt tilfredse med de ændringer, som dette lovforslag lægger op til.
Et af de elementer, der har været mest debatteret, er Konkurrencerådets nye muligheder for at kræve, at en dominerende virksomhed skal sende sine samhandelsbetingelser på det danske marked ind til Konkurrencestyrelsen.
Det vil kunne kræves, hvor der foreligger en ikke ubegrundet klage fra en konkurrent og der er nogle særlige markedsforhold, der betyder, at Konkurrencestyrelsen har behov for en større indsigt i, hvordan den dominerende virksomhed fastsætter eksempelvis sine rabatter.
Det er for os Konservative at se en tilfredsstillende løsning, der er fundet.
Med det forslag, der ligger nu, styrker vi konkurrencemyndighedernes mulighed for at gribe ind over for dominerende virksomheder, samtidig med at vi sikrer virksomhedernes retssikkerhed.
Et andet positivt element er, at vi nu forhindrer, at virksomheder, der har overtrådt loven, kan købe sig til anonymitet ved at vedtage en bøde hos anklagemyndigheden og derved undgå, at sagen kommer for domstolene, hvor der er offentlighed i retsplejen.
Mange forbrugere og virksomheder ved i dag ikke, at den virksomhed, de handler hos, er blevet pålagt en bøde for at have overtrådt konkurrenceloven.
Nu får vi alle sammen en reel mulighed for at rejse et eventuelt erstatningskrav eller at vælge at undlade at handle med virksomheder, der har deltaget i ulovlige aktiviteter.
Vi Konservative hilser det også velkomment, at vi nu skærper forbuddet mod bindende videresalgspriser.
Fremover vil forbuddet også gælde enkeltstående tilfælde og tilfælde, hvor ledelsen i virksomheden ikke har haft kendskab til det.
Vi støtter dette tiltag, ligesom vi også finder det ret og rimeligt, at virksomhederne har mulighed for at lave et compliance programme, og dette vil kunne indgå som en formildende omstændighed, hvis f.eks. medarbejderne snyder, uden at ledelsen ved det.
Endelig glæder vi os over de administrative lettelser for virksomhederne, som forslaget bety der.
Og vi kan således støtte lovforslaget i dets helhed.
Samlet set forbedrer vi mulighederne for at håndhæve konkurrenceloven og bidrager dermed forhåbentlig til en forbedret konkurrence i Danmark.